b'\n_START_ARTICLE_\nMirovni ugovori i stvaranje versajskog poretka\n_START_PARAGRAPH_\nPrvi svjetski rat zavr\xc5\xa1io je potpisivanjem primirja i sklapanjem mirovnih ugovora s pora\xc5\xbeenim zemljama. Mirovni ugovori skolpjeni su na Mirovnoj konferenciji koja je odr\xc5\xbeana 1919.-1920. godine u dvorcu Versailles kraj Pariza.\n_START_SECTION_\nMirovna konferencija\n_START_PARAGRAPH_\nVode\xc4\x87u ulogu pri sklapanju versjaskog ugovora imale su \xc4\x8detiri dr\xc5\xbeave: Velika Britanija, Francuska, SAD, i Italija. Japan se povremeno uklju\xc4\x8divao u rasprave, uglavnom kada se raspravljalo o njema\xc4\x8dkim kolonijama na Dalekom istoku za koje je bio zainteresiran._NEWLINE_Namjere i ciljevi vode\xc4\x87ih dr\xc5\xbeava bili su vrlo razli\xc4\x8diti. Ameri\xc4\x8dki predsjednik Wilson zalagao se da dr\xc5\xbeave svoje probleme rje\xc5\xa1avaju razgovorima, a ne ratom. Smatrao je da se to mo\xc5\xbee posti\xc4\x87i ako se Njema\xc4\x8dkoj pru\xc5\xbei ruka pomirenja, te ako mirovni ugovori budu pravedni za sve. Svoje ideje iznio je u poznatom programu nazvanom "14 to\xc4\x8daka". Nasuprot njemu, Francuzi su \xc5\xbeeljeli Njema\xc4\x8dku kazniti i tako je do kraja oslabiti da ne mo\xc5\xbee vi\xc5\xa1e predstavljati prijetnju. Britanci iako bli\xc5\xbei francuskim shva\xc4\x87anjima, ipak su htjeli odr\xc5\xbeati ravnote\xc5\xbeu snaga u Europi. Italija je prije svega htijela pro\xc5\xa1iriti svoj teritorij na ra\xc4\x8dun zemalja biv\xc5\xa1e Austro-Ugarske.\n_START_SECTION_\nMirovni ugovori\n_START_PARAGRAPH_\nMirovni ugovori sklopljeni su s pora\xc5\xbeenim zemljama: Njema\xc4\x8dkom, Austrijom i Bugarskom 1919. godine te Ma\xc4\x91arskom i Turskom 1920. godine. Rasprave su bile tajne, pora\xc5\xbeene zemlje na njima nisu sudjelovale, samo su bile pozvane da potpi\xc5\xa1u ugovore. Sve su pretrpjele zna\xc4\x8dajne teritorijalne gubitke._NEWLINE_Mirovni ugovor s Njema\xc4\x8dkom sklopljen je 1919. godine u Versaillesu i veoma je utjecao na kasniji razvoj doga\xc4\x91aja u Europi. Njema\xc4\x8dka je progla\xc5\xa1ena glavnim krivcem za rat, morala je platiti veliku ratnu od\xc5\xa1tetu, izgubila je oko 13% svog teritorija i oko 6 milijuna stanovnika (oko 10%) u korist susjednih dr\xc5\xbeava (Francuske, Belgije, Danske, Poljske). Njezine su vojne snage znatno smanjene. Ugovor je u njema\xc4\x8dkoj javnosti izazvao zgra\xc5\xbeanje i pridonio ja\xc4\x8danju nepovjerenja prema republkanskoj vladi koja je potpisala ugovor._NEWLINE_Za Hrvatsku su imali posebno zna\xc4\x8denje mirovni ugovori s Austrijom i Ma\xc4\x91arskom, koje su morale priznati nacionalne dr\xc5\xbeave stvorene na podru\xc4\x8dju biv\xc5\xa1e Austro-Ugarske. Ma\xc4\x91arska je znatno smanjena, jer je morala priznati pripadnost velikih dijelova nekada\xc5\xa1nje Ugarske Kraljevstvu SHS, \xc4\x8cehoslova\xc4\x8dkoj, Austriji i Rumunjskoj.\n_START_SECTION_\nLiga naroda\n_START_PARAGRAPH_\nPosebnom odlukom utemeljena je na Mirovnoj konferenciji 1919. godine Liga (Dru\xc5\xa1tvo) naroda. Njezino osnivanje bila je ideja ameri\xc4\x8dkog predsjednika Woodrowa Wilsona. Glavni zadatak lige naroda bio je o\xc4\x8duvanje mira u svijetu sistemom kolektivne sigurnosti. Dr\xc5\xbeave \xc4\x8dlanice su se obvezale da \xc4\x87e svoje probleme rje\xc5\xa1avati dogovorima. Ako ipak do rata do\xc4\x91e dr\xc5\xbeave \xc4\x8dlanice \xc4\x87e zara\xc4\x87ene strane kazniti najprije gospodarskim, a po potrebi i vojnim sankcijama._NEWLINE_Glavni organi Lige bili su Skup\xc5\xa1tina (sve dr\xc5\xbeave \xc4\x8dlanice imaju jedan glas, a odluke se donose jednoglasno) i Vije\xc4\x87e (ima 4 stalna \xc4\x8dlana: Veliku Britaniju, Francusku, Italiju i Japan te 9 povremenih koji se biraju na tri godine) koje vode Ligu naroda kroz krizne situacije. Sjedi\xc5\xa1te je bilo u Genevi, a slu\xc5\xbebeni jezik francuski._NEWLINE_Ipak, Liga je od samog po\xc4\x8detka imala odre\xc4\x91ene slabosti, koje su osobito do\xc5\xa1le do izra\xc5\xbeaja u tridesetim godinama. Neke dr\xc5\xbeave poput Njema\xc4\x8dke i SSSR-a bile su \xc4\x8dlanice samo kra\xc4\x87e vrijeme, dok SAD nije ni postao njezinim \xc4\x8dlanom. Liga nije imala vlastitih vojnih snaga, a velesile, posebno Velika Britanija i Francuska, nisu dopu\xc5\xa1tale da Liga utje\xc4\x8de na njihovu politiku.\n_START_SECTION_\nStvaranje versajskog poretka\n_START_PARAGRAPH_\nMirovnim ugovorima najvi\xc5\xa1e su dobile Velika Britanija i Francuska, koje su zadr\xc5\xbeale vode\xc4\x87e mjesto u Europi i svoje kolonije. Njihova saveznica, Italija, ostala nezadovoljna rezultatima konferencije, smatraju\xc4\x87i da je dobila premalo; sli\xc4\x8dno je bilo i s Japanom. Od pora\xc5\xbeenih zemalja najnezadovoljnija je bila Njema\xc4\x8dka, koja je Versajski ugovor smatrala nepravednim. Ove \xc4\x87e tri zemlje razvijatiosvaja\xc4\x8dke te\xc5\xbenje s namjerom da pro\xc5\xa1ire svoj teritorij i utjecaj u svijetu. SAD je nastojao ostvariti prevlast na ameri\xc4\x8dkom kontinentu i distancirati se od europskih problema (politika izolacionizma). Rusija se zbog uvo\xc4\x91enja komunisti\xc4\x8dke dikatature na\xc5\xa1la u me\xc4\x91unarodnoj izolaciji._NEWLINE_Svaka je velesila imala svoje interese koje je nastojala \xc5\xa1to br\xc5\xbee za\xc5\xa1tititi. Mnogi su problemi i dalje ote\xc5\xbeavali njihove me\xc4\x91usovbne odnose, dovev\xc5\xa1i dvadeset godina nakon sklapanja mirovnih ugovora do novog svjetskog rata._NEWLINE_\xe2\x80\x9eOvo nije mir. Ovo je primirje na dvadeset godina._NEWLINE__NEWLINE_Mar\xc5\xa1al Foch, Vrhovni zapovjednik francuske vojske\xe2\x80\x9d'